1960-рэ илъэсым Одэжьдэкъо Хьаджымэт иредакциекIэ «Урыс-адыгэ гущыIалъэр» Москва къыщыдэкIыгъ (зэхэзгъэуцуагъэхэр: Аулъэ Малыч, Даур Хьазрэт, ЗекIогъу Уцужьыкъу, Тхьаркъохъо Юныс, ХъорэлI Аскэр, ХьадэгъэлIэ Аскэр, ШэртIэнэ Хьамид; редколлегиер: Аулъэ Малыч, Одэжьдэкъо Хьаджымэт, Хъуажъ Мыхьамод, ХьадэгъэлIэ Аскэр, ХьатIэнэ Абдул, Шъаукъо Аскэр). ГущыIэ пчъагъэу къыдэхьагъэмкIи, ахэр лексикографическэу къызэрэгъэлъэгъуагъэхэмкIи «Урыс-адыгэ гущыIалъэр» адыгэ гущыIэлъэ анахьышIумэ ащыщ. ГущыIалъэм игущыIапэ  зэрэщатхырэмкIэ, «джырэ урыс литературабзэр зэрагъэшIэнымкIэ мы «Урыс-адыгэ гущыIалъэр» IэпыIэгъу адыгэхэм зэрафэхъуным тегъэпсыхьагъэу щыт. ГущыIэ мин 33 фэдиз гущыIалъэм дэт. Адыгеим ит апшъэрэ ыкIи гурыт еджапIэхэм ачIэс еджакIохэмрэ ачIэт егъэджакIохэмрэ мыр агъэпсэолъэн алъэкIыщт, джащ фэдэу зэдзэкIакIохэм, печатым, тхылъ тедзапIэм яIофышIэхэми справочник афэхъущт. Адыгабзэхэр (адыгабзэмрэ къэбэртэябзэмрэ) зэзыгъашIэхэрэми «Урыс-адыгэ гущыIалъэр» агъэпсэолъэн алъэкIыщт».